Til hundreårsjubileumsfeiringen 18. september:

Forslag til utarbeidelse av pressemeldinger

Skal dere ha et jubileumsarrangement den 18. september? Har dere et opplegg for at pressen skal få vite om hva som skjer? Hvis ikke kan dere kanskje ha nytte av dette.

Når dere skal lage en pressemelding er det viktig å få med hva saken gjelder, tid, sted og kontaktperson. Saken bør presenteres kort og saklig (ikke over 1 A4 side). Informasjon bør ha en tydelig vinkling som kan tenkes å gjøre saken interessant for media.

Presentasjonen av Folkeakademiet er viktig å ha med, slik at mottaker vet hvem vi er.

Eks: 

Pressemelding fra Folkeakademiet xxxx 
Kontakt: xxxx Tlf: xxxx 
Kontakt: xxxxx (Avtal gjerne med programholderen (e) dere skal bruke slik at dere kan føre opp navn og tlf. nr i pressemeldingen. Pressen er ofte interessert i å snakke med utøverne.) 

1.	Tittel 

2.	Kjapp presentasjon av saken

3.	Vinkling (Hva, Hvem, Hvorfor, Hvor)

4.	Generell informasjon om Folkeakademiet.

Se eksempel nedenfor:

22/8-2005
Pressemelding fra Folkeakademiet Gratangen
Kontakt: Leder i Folkeakademiet Gratangen: Ola Nordmann Tlf: 44 44 44 44 
Kontakt: Skuespiller Gro Ann Uthaug: 55 55 55 55
www.folkeakademiet.no

En skuespiller i 100-årsgave

Folkeakademiet fyller 100 år i år. Folkeakademiet Gratangen feirer med å gi alle skoler i kommunen en gratis skuespiller! 

Med gjøglerier og opplesning fra skuespiller Gro Ann Uthaug (Tema Teater) får elevene i Gratangen en uforglemmelig 100-årsgave av Folkeakademiet. 
 
Uthaug skal lese eventyr og leke journalist der hun intervjuer elevene med spørsmål om hva eventyret handlet om. Hun skal også lese dikt og ”undersøke” barnas alfabetkunnskaper.

Gro Ann Uthaug besøker disse skolene:

Gratangen skole 18.09.05 kl 09.00
Fiskebotn skole 18.09.05 kl 11.00
Fagertun skole 18.09.05 kl 13.00

Gratangsfolket feirer ikke alene. Den 18. september skal alle Folkeakademier rundt om i landet markere 100-årsdagen med arrangementer for store og små.

Hva er Folkeakademiet?
Folkeakademiet formidler kunnskap og kultur i ca 200 kommuner. Vi har opplyst, underholdt og engasjert rundt 30 millioner mennesker siden organisasjonen ble stiftet i 1905. Vi har et nettverk med over 400 artister og foredragsholdere som turnerer for oss over hele landet i tillegg til lokale og fylkeslokale utøvere.  Vi bringer alt fra figurteatre, fortellere, trubadurer, band, klovner, gjøglere og dansere ut til den minste krok i Norge. Våre lokale folkeakademier og deres samarbeidspartnere står for mer enn 3000 arrangementer årlig.

Mer informasjon om Folkeakademiet: www.folkeakademiet.no

Med vennlig hilsen
Ola Nordmann
Leder, Folkeakademiet Gratangen